Rute 40 mellem Frederikshavn og Skagen er spærret efter alvorligt færdselsuheld på Jerupvej.

Nordjyllands Beredskab er klokken 12.32 blevet kaldt ud til en melding om et alvorligt færdselsuheld på Jerupvej syd for Ålbæk. Meldingen er, at flere biler er involveret, og at der har været frontalt sammenstød med flere alvorligt tilskadekomne. Både en helikopter, flere patruljebiler og en bilinspektør er kaldt ud til stedet, ligesom man har rekvireret en motorcykel til eskorte. Det oplyser vagtchef Per Jørgensen fra Nordjyllands Politi i en pressemeddelelse. Rute 40 mellem Frederikshavn og Skagen er helt spærret, og det skaber store trafikale udfordringer. Politiet beder bilister køre ad andre veje.